[{"text_idx": "#000002", "text": "Cymorth ar gyfer eich dyfodol"}, {"text_idx": "#000007", "text": "Mae hi wedi bod yn chwarae pe\u0302l-droed ers iddi fod yn ddeg oed, ac roedd ei hangerdd am y gamp yn golygu bod angen mwy na chwrs ysgogol a statws Grw\u0302p Russell ar ei phrifysgol ddelfrydol \u2013 roedd yn rhaid i\u2019r sefydliad fod a\u0302 thi\u0302m pe\u0302l-droed i ferched hefyd."}, {"text_idx": "#000009", "text": "Roedd Lilia\u2019n rhan o Academi Be\u0302l-droed Merched Coleg y Cymoedd \u2013 yr academi coleg cyntaf o\u2019i bath sy\u2019n cynnig rhaglen hyfforddi pe\u0302l-droed llawn amser i ferched, ochr yn ochr a\u0302 darpariaeth addysg lawn amser. Y coleg yw\u2019r unig sefydliad Addysg Bellach yng Nghymru sydd ag achrediad gyrfa ddeuol TASS (Cynllun Ysgoloriaeth Athletwyr Dawnus), sy\u2019n cael ei roi i sefydliadau sy\u2019n dangos ymrwymiad i gefnogi pencampwyr ifanc i ddilyn llwybr gyrfa ddeuol \u2013 gan eu galluogi i wireddu eu llawn potensial ym myd addysg gan lwyddo yn eu chwaraeon hefyd. Er bod dysgwyr yn yr Academi fel arfer yn astudio BTEC mewn chwaraeon ochr yn ochr a\u0302\u2019u sesiynau ymarferol, roedd Lilia\u2019n benderfynol o astudio tair Safon Uwch, er ei bod yn gwybod y byddai hyn yn cynyddu ei llwyth gwaith yn sylweddol."}, {"text_idx": "#000010", "text": "Meddai Lilia: \u201cDw i\u2019n chwarae pe\u0302l-droed ers i fi fod yn blentyn, ac wedi bod wrth fy modd gyda\u2019r gamp erioed. Do\u2019n i wir ddim eisiau rhoi\u2019r gorau iddi pan o\u2019n i\u2019n dechrau\u2019r coleg, ond ar yr un pryd, ro\u2019n i\u2019n gwybod fy mod i eisiau astudio Safon Uwch. Doedd dewis un dros y llall ddim yn opsiwn, felly roedd pe\u0302l-droed yng Ngholeg y Cymoedd yn cynnig yr ateb perffaith i fi. Dyma\u2019r unig goleg yng Nghymru sydd ag achrediad TASS, a oedd yn atyniad mawr i fi, gan ei fod yn golygu bod polisi\u0308au ganddyn nhw i fy nghefnogi i i gydbwyso\u2019r ddau beth."}, {"text_idx": "#000011", "text": "\u201cPan ges i fy ngwahodd gan y coleg i ymuno a\u0302\u2019r academi ferched, ro\u2019n i\u2019n gwybod nad o\u2019n i eisiau cymryd y llwybr dynodedig o astudio BTEC chwaraeon, ac roedden nhw\u2019n hyblyg iawn wrth adael i fi deilwra\u2019r rhaglen i weddu i fy anghenion. Yn ffodus, roedd modd i fi fynd i gampws Ystrad Mynach ar gyfer y pe\u0302l-droed, a Nantgarw ar gyfer fy Safon Uwch."}, {"text_idx": "#000013", "text": "Dydy taith Lilia i\u2019r byd pe\u0302l-droed heb fod yn un esmwyth. Ar o\u0302l chwarae i dimau bechgyn am ychydig flynyddoedd am nad oedd yna glybiau lleol i ferched, dechreuodd Lilia ac eraill di\u0302m merched Aberda\u0302r, a wnaeth eu galluogi i ymuno a\u0302 chynghrair i ferched. Ers hynny, mae Lilia wedi ymuno a\u0302 sawl gwahanol di\u0302m, ac ar hyn o bryd mae\u2019n chwarae i Dref y Barri yn ogystal ag Academi Coleg y Cymoedd."}]